## Rješenje Ustavnog suda Republike Hrvatske broj: U-VII-1120/1999. od 17. prosinca 1999.

### NN 141/1999 (20.12.1999.), Rješenje Ustavnog suda Republike Hrvatske broj: U-VII-1120/1999. od 17. prosinca 1999.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu dr. sc. Smiljko Sokol,
predsjednik Suda te suci dr. sc. Velimir Belajec, Marijan Hranjski,
dr. iur., dr. sc. Petar Klarić, Jurica Malčić,
mr. sc. Ivan Matija, Ivan Mrkonjić, dr. iur., dr. sc. Jasna
Omejac, Emilija Rajić, Milan Vuković, dr. iur., odlučujući
povodom prijedloga Hrvatske seljačke stranke za poništnjem
Programskih pravila Hrvatske televizije za praćenje izbora
za zastupnike u Zastupnički dom Hrvatskoga državnog
sabora, na sjednici održanoj 17. prosinca 1999. godine, donio
je sljedeće

## RJEŠENJE

I. Poništava se po pravu nadzora u Pravilima o postupanju
Hrvatske radiotelevizije tijekom izborne promidžbe (»Narodne
novine«, broj 130/99) u glavi II. (Programska pravila Hrvatske
televizije za praćenje »Izbora za zastupnike u Zastupnički
dom Hrvatskog državnog sabora«) u točki a/5.
druga rečenica koja glasi:

»Stranke koje na izborima nastupaju udružene u koalicije,
prava iz točaka 3. i 4. ne mogu ostvarivati kao zasebne
stranke već samo kao koalicije stranaka.«

HRT je dužna ostale odredbe Pravila o postupanju Hrvatske
radiotelevizije tijekom izborne promidžbe u kojima se uređuju
koalicije stranaka tumačiti i primjenjivati u skladu s
ovim rješenjem.

II. Ovo rješenje objavit će se u »Narodnim novinama«.

Obrazloženje

Hrvatska seljačka stranka (nastavno: HSS), podnijela je
prijedlog radi poništenja Pravila o postupanju Hrvatske radiotelevizije
tijekom izborne promidžbe (»Narodne novine«, broj
130/99), glave II. točka 3., 4. i 5. navedenih pod a).

HSS u bitnome navodi da je osporenim odredbama određeno kako
su ovlaštenici političkih stranaka, stranačkih
koalicija, nositelji neovisnih lista i nositelji lista za zastupnike
pripadnike autohtonih nacionalnih manjina dužni do početka
službene promidžbe na HTV-u prijaviti do pet najvažnijih
izbornih skupova koje će Hrvatska televizija objaviti u
posebnoj emisiji. U točki 4. istih Programskih pravila,
navodi se dalje u prijedlogu, ovlaštenici političkih
stranaka, stranačkih koalicija, nositelji neovisnih lista,
dužni su prijaviti i do pet svojih izbornih skupova. Ističe
dalje podnositelj prijedloga, kako je u točki 5. istih
Pravila navedeno da stranke koje na izborima nastupaju udružene
u koalicije, prava iz točaka 3. i 4. ne mogu ostvarivati
kao zasebne stranke, već samo kao koalicija stranaka.

HSS smatra da je tim odredbama predmetnih Pravila povrijeđen
Ustav Republike Hrvatske, a osim toga da su iste odredbe u direktnoj
suprotnosti sa odredbama članka 29. i 30. Zakona o izborima
zastupnika u Hrvatski državni sabor (»Narodne novine«,
broj 116/99).

Konačno predlaže da Ustavni sud svojom odlukom poništi
predmetna Pravila, navedena u glavi II. točkama 3., 4.
i 5. pod a).

Prijedlog je djelomično osnovan.

Člankom 29. stavkom 1. Zakona o izborima zastupnika u Hrvatski državni
sabor propisano je da u vrijeme izborne promidžbe sve političke
stranke koje su predložile kandidatske liste imaju pod jednakim
uvjetima pravo na iznošenje i obrazlaganje svojih izbornih
programa te izbornu promidžbu.

Stavkom 2. istoga članka naložena je dužnost
svim sredstvima javnog priopćavanja, dakle i HTV-u, da u
svome djelovanju omoguće ostvarivanje prava političkih
stranaka iz stavka 1. toga članka.

Odredbom, pak, stavka 2. članka 20. Zakona o izborima zastupnika
u Hrvatski državni sabor propisano je da listu za izbor
zastupnika u Zastupnički i Županijski dom Sabora može
samostalno predložiti jedna politička stranka, te
dvije ili više političkih stranaka (koalicijska lista).

Nadalje, člankom 30. stavkom 1. istoga Zakona određeno
je da će Zastupnički dom Sabora donijeti u roku od
15 dana od donošenja Zakona - Pravila o postupanju Hrvatske
radiotelevizije kojima će razraditi način rada Hrvatske
radiotelevizije, a sve radi ostvarenja jednakosti svih političkih
stranaka koje su istakle liste i jednake mogućnosti predstavljanja
programa i promidžbe političkih stranaka na HRT-u.

Stavkom 2. istoga članka propisano je da će se razraditi
i utvrditi Pravilima, pa je između ostalog navedeno da su
to:

- oblici i vrijeme praćenja izborne promidžbe političkih
stranaka,

- način predstavljanja programa političkih stranaka,
kandidata na stranačkim i neovisnim listama, kandidata
za zastupnike pripadnika autohtonih nacionalnih manjina, stranačkih
dužnosnika, te

- pravila za emisije sa sučeljavanjima nositelja izbornih
lista.

Navedene odredbe izričite su i propisuju dužnost da
se svim političkim strankama pruži jednaka mogućnost
izlaganja njihovih izbornih programa, i to stranačkih a
ne koalicijskih te da pod jednakim uvjetima obavljaju izbornu
promidžbu.

Nadalje, navedene odredbe Zakona ne daju osnova da se koalicija
više stranaka tretira kao jedna stranka, već izričito
određuju da svaka stranka, koja sudjeluje u izborima, ima
pravo na jednako vrijeme za izlaganje svog programa, odnosno izbornu
promidžbu. Takvo stajalište Ustavni je sud izrazio u
svojem ranijem rješenju broj: U-VII-192/1997 i U-VII-193/1997
od 10. ožujka 1997. godine, objavljeno u »Narodnim novinama«,
broj 28/97. Doduše, citirano rješenje Ustavnog suda
je doneseno za vrijeme tada važećeg Zakona
o izborima zastupnika u Sabor Republike Hrvatske, međutim,
radi se o sadržajno istovjetnim odredbama.

Sud je također utvrdio da je donošenjem osporene odredbe
Pravila počinjena takva povreda Zakona koja bi mogla utjecati
na rezultate izbora te da su se i u konkretnom slučaju
ispunile pretpostavke za primjenu odredbe članka 86. Ustavnog
zakona o Ustavnom sudu Republike Hrvatske (»Narodne novine«,
broj 99/99).

Uz poništenje predmetne odredbe, Ustavni sud je stoga upozorio
Hrvatsku radioteleviziju da je i ostale odredbe Pravila, u kojima
se uređuju koalicije stranaka, dužna tumačiti
i primjenjivati u skladu sa naprijed iznijetim stajalištem
ovoga Suda.

U tom smislu Ustavni sud nije našao da bi odredbe predloženih
točaka Pravila (točka 3. i 4. pod a) bile u nesuglasju
sa Ustavom ili Zakonom.

Odluka o objavi ovog rješenja temelji se na odredbi članka
28. Ustavnog zakona o Ustavnom sudu Republike Hrvatske.

Broj: U-VII-1120/1999.
Zagreb, 17. prosinca 1999.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Rješenje, NN 141/1999-2150